Beszámoló

MHTT Biztonságpolitikai szakosztály

A sokéves gyakorlatnak (és az IB legutóbbi állásfoglalásának) megfelelően a szervezeti egységek – szakosztályok, területi tagozatok és klubok – a naptári év végén beszámolót állítanak össze az eltelt évben végzett tevékenységükről, és eljuttatják azt az intéző bizottsághoz. Mivel 2019 tavaszán a Társaság tisztújítása is napirenden lesz, a beszámolónak ez alkalommal ki kell térnie a három év során végzett munkára is.

A Biztonságpolitikai szakosztály a november 28-án megtartott ülésén fogadta el a beszámolót, amelyet előzetesen a vezetőség állított össze.

A szakosztály a Társaság egyik legnagyobb létszámú szervezeti egysége, tagjaink száma megközelíti a hetvenet. A taglétszám a beszámolási időszak három évében lassú emelkedést mutatott. Megjegyzendő, hogy ebben az időszakban három, Budapesten akkreditál katonadiplomata is belépett a Társaságba, mindhárman a mi szakosztályunkba.

2017 tavaszán a vezetőség (Tálas Péter elnök és Kaiser Ferenc titkár) lemondott, új vezetőséget választott a szakosztály Nagy László (elnök) és Mező András (titkár) személyében, majd ősszel további három vezetőségi tagot, Vajkai Edinát, Vogel Dávidot és Wagner Pétert. A vezetőség formális megbeszéléseket ritkán tart, de a szükséges konzultációkra mindig találunk alkalmat, a felmerülő kérdéseket megvitatjuk.

A vezetőség elérhetősége:

Mező András: mezo.andras@hm.gov.hu

Nagy László: nagy.szanto@gmail.com

Vajkai Edina: vajkai.edina@uni-nke.hu

Vogel Dávid: divad.legov@gmail.com

Wagner Péter: waapa@yahoo.com

Jelenleg a szakosztály „adja” a felügyelő bizottság elnökét Csery-Szücs Péter személyében. A szakosztály tagjai közül négyen (Boda József, Nagy László, Szenes Zoltán és Tömösváry Zsigmond) tagjai a Magyar Tudományos Akadémia Hadtudományi Bizottságának.

Szakmai-tudományos tevékenységünk gerincét a Kiss Károly hadtudományi klub menedzselése képezi (közösen a Nemzetbiztonsági szakosztállyal és az NKE Biztonságpolitikai szakkollégiumával). A klubban évente hét-nyolc rendezvényre (előadásra és az azt követő beszélgetésre) kerül sor, a nyári hónapok illetve a téli vizsgaidőszak kivételével minden hónap utolsó szerdáján. A helyszín – a Hadtudományi és Honvédtiszt-képző Kar könyvtárával kötött együttműködési megállapodás értelmében – a könyvtár Tudós Kávézója. 2018-ban – a rotációs elvnek megfelelően – a szervezés feladatait a Biztonságpolitikai szakosztály látta el. Az alábbiakban tételesen csak a legutolsó három rendezvényt soroljuk fel, de voltak előadások február-március-április-májusban is:

szeptember: Hermann Róbert: A Magyar Honvédség születésének körülményei 1848-ban

október: Számvéber Norbert: A Magyar Honvédség szerepe a második világháborúban

november: Kaló József: 100 éve ért véget az első világháború – a Nagy Háború magyar katonai vonatkozásai.

Az utóbbi három témát céltudatosan úgy választottuk meg, hogy kapcsolódjanak a Magyar Honvédség megteremtésének 170. évfordulójához, a 2018. év központi eseményéhez.

Általában évente két alkalommal a rendezvény előtt szakosztály-megbeszélést tartunk, így a szakosztály tagjait nem kell külön összehívni. Így történt 2018-ban is, a márciusi és a novemberi Kiss Károly-rendezvény előtt tartottuk a szakosztály-ülést, az előbbin tájékoztattuk a tagságot a küldöttgyűlésen történtekről, az utóbbin pedig megbeszéltük és elfogadtuk jelen beszámolót.

Ugyancsak összevonjuk – általában a novemberi – rendezvénnyel Kiss Károly emléktáblájának megkoszorúzását a könyvtár főbejáratánál. 2018-ban is ez történt.

Szakosztályunk hatáskörébe tartozik továbbá a „mindenki hadtudománya” előadás-sorozat menedzselése a Honvéd Kulturális Központban. Ez magába foglalja a program összeállítását és egyeztetését a Honvéd Kulturális Központtal, a témák kiválasztását, az előadók felkérését, az egyes előadások meghirdetését és népszerűsítését, a konkrét előadás levezénylését (amire esetenként megkérünk szakosztályon kívüli MHTT-tagot), illetve elég nagy arányban az előadók biztosítását. Így 2016-17 folyamán a tizennyolc előadó közül négyen kerültek ki a szakosztályból, 2018-ban pedig a márciusi előadást Szenes Zoltán tartotta a parlamenti pártok honvédelmi politikájáról, a májusit Tálas Péter Európa válaszúton címmel, a szeptemberit Wagner Péter Afganisztán kibontakozási esélyeiről, a novemberit Tömösváry Zsigmond az orosz nagyhatalmi törekvésekről.

A már összeállított 2019. évi tavaszi programban a februári és a májusi előadást szintén szakosztályunk biztosítja.

2018. évi tevékenységünk harmadik kiemelkedő mozzanata volt a november 13-ai MHTT-rendezvény (a Magyar Honvédség születésének 170. évfordulója tiszteletére rendezett konferencia) szervezésében való aktív részvétel, amivel az IB bízta meg a szakosztályt.

Az utóbbi három évben a Magyar Hadtudományi Társaság képviseltette magát a Kőbányai Rendvédelmi Napok elnevezésű rendezvényen, mindhárom alkalommal szakosztályunk vállalta magára a kőbányai jelenlétet.

Elképzelések a 2019. évre:

Továbbra is részt vállalunk a Kiss Károly hadtudományi klub életének szervezéséből (bár 2019-ben másik társszervező lesz a felelős). Részletek a mellékletben.

Az előző évekhez hasonlóan szakosztályunk szervezi a „mindenki hadtudománya” előadás-sorozatot, a tavaszi programhoz két előadót biztosítunk: februárban Forgács Balázs tart előadást a nagyvárosi gerilla-harcról, májusban pedig Nagy László az amerikai-orosz viszonyról, "új fegyverkezési hajsza?" címmel.

Javaslatunk a Társaság központi rendezvényére: javasoljuk, hogy 2019 tavaszán tartsunk konferenciát NATO-tagságunk 20. évfordulójával kapcsolatos témáról, kapcsolódva a Szövetség születésének 70. évfordulójához is. Határozottan javasoljuk, hogy ezt a rendezvényt közösen szervezzük együttműködő partnereink közül valamelyikkel vagy akár néhánnyal.

Javaslataink elismerésre:

Javasoljuk Csery-Szücs Péter tagtársunkat kitüntetni Életmű-díjjal (űrlap mellékelve). Legutóbb Tanárky-díjra javasolta őt a szakosztály, de tevékenysége jobban illeszkedik az Életmű-díj kritériumaihoz.

Javasoljuk Wagner Péter tagtársunkat felterjeszteni központi, minisztériumi elismerésre (aktív vezetőségi tag, és színvonalas előadást is tartott a „mindenki hadtudománya” sorozatban), két tagtársunkat pedig – a Társaság központi rendezvényének szervezésében való aktív részvételükért – a Társaság elismerésében részesíteni (Mező Andrást plakettel, Vogel Dávidot oklevéllel tartjuk célszerűnek elismerni). Végül javasoljuk felterjeszteni Héjja István tagtársunkat elismerésre az Idősek Világnapja alkalmából.

Megválasztott küldötteink a 2019 tavaszán tartandó küldöttgyűlésre: Héjja István, Mező András, Szenes Zoltán, Tömösváry Zsigmond, Vajkai Edina, Vogel Dávid, Wagner Péter. Hivatalból küldöttek Csery-Szücs Péter és Nagy László. Szakosztályunk javasolja, hogy katonadiplomata tagtársaink meghívottként részt vehessenek a küldöttgyűlés munkájában.

Budapest, 2018. december 19.

A vezetőség megbízásából

Nagy László elnök sk.

Melléklet: A Kiss Károly hadtudományi klub rendezvényei

február 27: Porkoláb Imre: Döntéshozatal és vezetés a digitális transzformáció korában (NATO és Magyar Honvédség)

március 27:

április 24:

május 29:

szeptember 25:

október 30:

november 27:

A rendezvények minden alkalommal 15.30-kor kezdődnek, helyszín a Hungária körúti objektum könyvtárának Tudós Kávézója. A rendezvények szerepelnek a Nemzeti Közszolgálati Egyetem munkatervében.

A nyári hónapokban és – a vizsgákra való tekintettel – decemberben illetve januárban nem tartunk rendezvényt.

Az időpontokhoz az előadó személyét és a konkrét témát „menet közben” határozzuk meg.